Oorhaastige gholf-fasiliteite oor die vingers getikTer illustrasie. Argieffoto. GolfRSA het onlangs ’n amptelike teregwysing van die departement van sport, kuns en kultuur ontvang. Dit kom nadat sekere gholflandgoedere en -instansies hul geriewe vir spel oopgestel het. Die organisasie het vroeër as spreekbuis vir al die gholfbeheerliggame in die land sy ontevredenheid uitgespreek ná die departement se mediakonferensie oor die invloed van vlak 3 op sport. Vusumusi Mkhize, direkteur-generaal van die departement, het gesê dat gholfbane ook slegs kan heropen vir professionele mense om te oefen en deel te neem soos wat die geval is met ander niekontaksportsoorte. Mkhize het dit duidelik gemaak dat al die regulasies slegs van toepassing is op professionele atlete wat ŉ bestaan maak uit sport en betaal word om daaraan deel te neem. Deelname aan sport vir ontspanningsdoeleindes word dus nog nie toegelaat nie. In die jongste brief, wat deur Mkhize onderteken is, staan daar dat dit onder die departement se aandag gekom het dat spel weer op sekere gholflandgoedere hervat is; ten spyte van die feit dat daar nog geen duidelike kommunikasie is oor wanneer spel weer amptelik hervat kan word nie. Mkhize het bygevoeg dat die oortreding van die regulasies tot ’n boete of gevangenisstraf kan lei. Hy het egter gesê dat die departement tevrede was met die samesprekings wat hulle reeds met GolfRSA gevoer het. Maar dat die gholfbedryf weens die Covid-19-regulasies in die knyp is, is ’n feit. Gholfklubs oor die wêreld heen word deur die lidmaatskapgelde van amateurspelers onderhou. In Suid-Afrika word ongeveer 40 000 mense deur gholfklubs in diens geneem. GolfRSA se uitvoerende hoof, Grant Hepburn, het in ’n onlangse media-onderhoud ’n donker prentjie geskilder. Hy het gesê dat tot 50% van die bane in Suid-Afrika hul deure kan sluit indien nie daadwerklik opgetree word nie. Volgens GolfRSA kan sommige instansies se oorhaastigheid egter die heropening van gholf vir almal – nie net professionele spelers nie – belemmer. In nóg ’n verklaring – gedateer op 5 Junie – is geskryf dat ’n aankondiging binnekort oor die amptelike heropening van bane gemaak kan word. “GolfRSA het ook gewaarsku dat die optrede van spelers en klubs wat strydig met die regulasies is, hierdie aankondiging negatief kan beïnvloed.” In die amptelike skrywe het die departement gesê dat hulle deeglik bewus is van die negatiewe invloed wat Covid-19 op die sport het. “Ons moet egter onthou dat die veiligheid en beskerming van lewens tans die hoogste prioriteit is,” het die departement afgesluit.